Deilas Celtic pepet av banen i nytt poengtap: - Jeg er også sint
Den målløse kampen mot Dundee ble ikke tatt godt imot av hjemmefansen. Ifølge skotske medier svarte de med å bue ut eget lag. Det ser kaptein Scott Brown ut til å forstå. – Fansen er ikke fornøyd. Vi spilte ikke god nok fotball og skapte ikke nok sjanser. Jeg er frustrert, fansen er frustrert, men jeg tror alle i klubben skjønner at vi ikke gjør det så godt som vi vet vi kan, sier han ifølge Celtics egen Twitter-konto. FIKK DU MED DEG? Tippeliga-talent til Celtic Det var Celtics andre poengtap på like mange kamper. Forrige runde ble det bare 1-1 borte mot svakt plasserte Hamilton. Dermed knepper Aberdeen stadig innpå. I kveld vant laget sin kamp, og nå skiller det bare fire poeng opp til Celtic. Det gjør at Ronny Deila frykter for ligagullet dersom hans egne menn ikke forbedrer seg fremover. – Dette handler om oss, for vi er fortsatt foran. Men vi trenger å prestere og ta poeng. Gjør vi det, så vinner vi serien, sier den norske treneren. FORRIGE MÅNED: - Mange fans har mistet troen på Deila Også han forstår fansens vrede. – Jeg skjønner det. Og spillerne skjønner det også. Jeg er også sint, alle er det, men vi står sammen om dette. Vi taper som et lag, og selv om vi ikke tapte i dag, så er vi misfornøyde. Vi trenger selvtillit og energi i laget. Det er det vi skal arbeide med, sier han. PS! Det gjenstår 10 kamper i den skotske serien.
(Celtic - Dundee 0-0) Ronny Deila gikk på sitt andre strake poengtap, og nå er avstanden ned til Aberdeen på 2. plass ikke mer enn fire poeng.